Uupunut Lindström myöntää: "On tämä liian raskasta, on pakko tunnustaa, en vaan pysty"

Oikeus- ja työministeri Jari Lindstgröm myöntää, että kahden salkun hoitaminen on käynyt liian raskaaksi. Vesa Moilanen

Ari Helminen

Oikeus- ja työministeri Jari Lindström (ps.) myöntää, että hänen työtaakkansa on käynyt mahdottomaksi. Hän toivoo, että ongelmaan löytyisi nopea ratkaisu.

Myös perussuomalaisten puheenjohtaja, ulkoministeri Timo Soini sanoo, että asia pitää hoitaa.

- On tämä liian raskas taakka. Se on äänen sanottu ja sitä on turha peitellä. Eihän tällaista kombinaatiota ole koskaan aikaisemmin ollut, Lindström kertoo.

- En halua valittaa, mutta omat rajallisuuteni on pakko tunnustaa, en vaan pysty, Lindström jatkaa.

Lindström myöntää, että hänellä on terveydellisiä ongelmia, mutta hän ei halua avata niitä tarkemmin. Hän sanoo, että nykyinen työnkuva on haastava.

- Sanon vain, että mahdollisimman pikaisesti toivon tähän ratkaisua. En ala arvioimaan koska se on, Lindström vastaa kysymykseen, voitaisiinko asiassa odottaa perussuomalaisten kesäkuun puoluekokousta.

Hän sanoo, että puolueen puheenjohtajien käsissä on etsiä se tapa, millä asia hoidetaan. Soini on valmis nopeaan ratkaisuun.

- Tilanne on ajankohtainen ja se kannattaa hoitaa kuntoon. En sano ajankohdasta mitään, koska asioiden hoitaminen vaikeutuu, kun niihin otetaan ajankohta. Pääasia on, että se hoidetaan, Soini kertoo.

Soini kertoo, että tunnollinen Lindström hoitaa kahta ministerin postia ja se on kova taakka.

Lindström arvioi, että kamelinselän katkaisi syksyn kohtuuton työtaakka ja se, ettei hän ole ehtinyt pitämään itsestään huolta. Liikunta on unohtunut.

Pääministeri Juha Sipilän (kesk.) hallituksessa on aiempaa vähemmän ministereitä. Tämän vuoksi Lindström hoitaa sekä oikeus- että työministerin salkkuja.